Гөлназ Закирова: "Ирем, туй күлмәгеңә сыйсаң, машина алып бирәм, диде"

	Узган атнада Чаллыда композитор, җырчы Гөлназ Закирова тәүге концертын тәкъдим итте. Иҗатташ дуслары катнашында узган әлеге кичәдә көтелмәгән хәл булган: туй күлмәгеннән чыккан Гөлназга тормыш иптәше сәхнәгә менеп машина ачкычы бүләк иткән!	 Гөлназ Чаллының мәдәният идарәсендә эшли һәм музыка көллиятендә укыта. Ә бүгенге көндә ул 2,4 яшьлек улы Илдар белән декрет ялында. "Мин үземне җырчы дип санамыйм. Тавыш мөмкинлекләрем бар, шуны халыкка күрсәтергә телим. Максатым – җырлау түгел, ә иҗат итү. Күп кенә популяр артистларга җырлар язып бирәм. Әйтик, хәзерге вакытта Ришат Төхвәтуллин башкаруындагы хитка әверелгән "Исеңдәме?" җырының көен мин иҗат иттем. Мин – профессиональ композитор. Әтием (Илгиз Закиров – автор) – үзешчән композитор, аның махсус белеме юк. Шуңа күрә ул миңа укырга кушты, чөнки композитор өчен белемле булу бик мөһим. Башта музыка көллиятен, аннан Казанда консерватория тәмамладым", – диде Гөлназ Закирова.  
	Эльвира ШАКИРОВА	
Интертат.ру

	№ --- | 19.10.2016	


